33. schôdza NR SR - 7.deň - A. dopoludnia
Dátum: 2025-04-03
Poslanec: Lackovič, Marek (PS)
Druh vystúpenia: Vystúpenie v rozprave

32. Ďakujem veľmi pekne za slovo, pán predsedajúci. Vážený pán minister, dámy a páni, kolegyne, kolegovia, ja už budem pomerne stručný, pretože väčšinou z toho alebo takmer všetko povedali moji predrečníci, ale zopakujme si teda, že tento zákon je tu od roku 2015, kedy ho presadila vláda SMER-u, rok ´25 je teda jubilejným už desiatym rokom. Môžeme si teda dovoliť takú drobnú reflexiu, ktorú som spísal v desiatich bodoch, ak dobre rátam. Po prvé, hneď na začiatku tohto zákona o najmenej rozvinutých okresoch, po novom sa teda budú volať prioritné, ale hneď na začiatku do tohto zákona o najmenej rozvinutých okresoch bolo zaradených 12 okresov, ktoré boli posudzované vtedy podľa jedného jediného kritéria, a to bola alebo to je nezamestnanosť. Štát stanovil osobitnú pomoc, ktorá sa mala sústrediť na vytváranie pracovných miest. Z týchto 12 okresov je do dnešného dňa zaradených medzi najmenej rozvinuté stále 11 okresov. Človeku by sa zažiadalo spýtať sa teda, že aká je efektivita tejto pomoci. Desať rokov sme sa sústredili na jedno jediné kritérium a vyriešili sme, žiaľ, len jeden jediný okres. Z 12 sa vám podarilo dostať na 11. A teraz chceme toto kritérium teda rozšíriť, tak ako hovoril aj predrečník, o niekoľko ďalších. Okrem toho teda, že z 12 okresov zostalo za 10 rokov naďalej 11, v zozname potom pribudlo ešte ďalších 9 okresov, v zásade vlastne platí, no a toto je veľmi dôležité a smutné zároveň, že čím dlhšie SMER vládol, tým rýchlejšie na Slovensku pribúdali najmenej rozvinuté okresy. Naozaj že toto je také desivé, že čím dlhšie SMER vládol, tak na konci dňa tým viac bolo tých najmenej rozvinutých regiónov na Slovensku. To, že nezamestnanosť v najmenej rozvinutých okresoch neklesá ani na úrovni ostatných okresov, a to napriek osobitnej pomoci zo štátneho rozpočtu, potvrdzujú aj materiály z výjazdových rokovaní vlády. Sami seba v týchto materiáloch usvedčujete, že zákon neprináša tie želané výsledky. Niekde teda bude chyba. Zábavné je, v úvodzovkách teda, že ste nedokázali vyriešiť situáciu v pôvodných 11 okresoch, naopak, počas vašich vlád sa počet okresov zvýšil. Dnes, keby som bol býval naozaj veľmi zlý, tak poviem, že za rok a pol vášho vládnutia počet najmenej rozvinutých okresov stúpol z 19 na 25. Tak dobre vládnete. Bolo 19, keď ste nastupovali v októbri ´23, dnes v apríli ´25 ich má byť 25. O šesť okresov, najmenej rozvinutých okresov tu máme za rok a pol viac. Ak to takto ďalej bude pokračovať, tak ja sa obávam, aby v ´27 neboli všetky okresy na Slovensku už najmenej rozvinuté, no ale snáď to teda aj pán minister nejako dobre teraz celé uchopí. Podľa dôvodovej správy suma na okresy zostáva rovnaká. To je veľká chyba, pretože tým pádom bude pre každého ešte menej ako doteraz. Čiže otázka je, že keď bolo málo teraz a ešte menej bude odteraz, kto v tejto sále si myslí, že to pôjde lepšie ako doteraz, keď bude všetkého ešte menej ako doteraz. Naozaj že elementárna logika tu nefunguje. Berme to teda s rezervou, však rozpočet sa prijíma vždy na konci roka, možno sa to ešte nejako zmení, ale konsolidovanie v rukách ministra Kamenického nás núti byť skeptickými a obozretnými. Dotácie smerujú často aj do firiem, ktoré nemajú mnohokrát tržby, nemajú zisky, niektoré dokonca vznikli len pár mesiacov pred získaním dotácie. Našli sa aj prípady, kedy členovia komisie osobne poznali dokonca dotované firmy či dokonca išlo o rodinných príslušníkov týchto členov komisie. Čiže sú tam rôzne takéto veci, ktoré sú podľa mňa nežiaducimi. Nikto nemeria efektivitu tejto pomoci, a to je veľmi dôležité. Čiže teoreticky miestny podnikateľ môže založiť nejakú pekáreň, dostane na ňu dotáciu, skúsi podnikať a nikto sa nezamýšľa, či napríklad nepreberie kľúčových klientov dvom či trom iným pekárňam, ktoré kvôli tomu skrachujú. Čiže čo tým chcem povedať, je to, že mala by sa konečne začať merať efektivita tejto pomoci. Opäť veľmi dôležitá taká úloha možno aj pre ministerstvo, pre pána ministra, aby sme to konečne začali nejako merať. Namiesto toho, že sa sústreďujete na dôvody, pre ktoré treba okresy zaradiť do zoznamu, by ste sa mali podľa mňa sústrediť na riešenia ich problémov. Kritériá môžu byť určené aj podľa 375 rôznych faktorov, nič to nemení na tom, že pomoc bude finančne obmedzená a bude smerovať na to, na čo išla doteraz, pretože nič v zákone nenaznačuje, že by mala putovať na riešenie tých nových kritérií, napríklad na pripojenie na vodovod a kanalizáciu. A posledné, finálne kritériá bude určovať pán minister vyhláškou, pán minister Samuel Migaľ po novom, čo je riziko obzvlášť, ak teda sám pán prezident o pánovi ministrovi Migaľovi tvrdí, že je v tomto smere nekompetentný a vo funkcii sa len ocitol. Ja na rozdiel od pána prezidenta vám fandím v tomto a držím palce a verím, že sa vám to podarí robiť lepšie, pretože tie regióny pomoc potrebujú a my ešte dnes za pár minút budeme prejednávať aj druhé čítanie o preddavkoch pre samosprávy, z ktorého je jasné, že tým regiónom sa nedarí, že to nejde tak, ako by to išlo, a keď sa tu bavíme aj v rámci tohto bodu o pomoci pre regióny a o pomoci pre samosprávy, tak nedá mi, aby som nakoniec nepovedal, že za ten rok a pol, čo tu sme a čo táto vláda vládne, tak sa im pomohlo len tromi veľmi nedostatočnými a nekoncepčnými opatreniami. Po prvé, povedalo sa im, aby si roztopili vlastné rezervné fondy. Po druhé, podielové dane im chodia šiesteho namiesto dvadsiateho. A po tretie, dalo sa im, dali sa im, teraz sa im navrhujú vlastné preddavky v máji, ktoré im mali chodiť od júna až do decembra. To sú všetky tri opatrenia slabé, slabé ako čaj, toto jednoducho nestačí na pomoc regiónom, pretože je to len náplasť na otvorenú zlomeninu. Ale ešte raz hovorím, držím palce, pán minister, a v tomto smere teda dúfam, že sa pohneme nejako ďalej, pretože táto krajina to potrebuje. Ďakujem pekne.